Uncheeꞌ kuꞌ tibꞌeyil aas seꞌenoꞌ tu Itaalia tu vaarko.
Ech oksal bꞌen u Pablo tuchꞌ unjot preexhu tiqꞌabꞌ maꞌl u qꞌesal sol Julio ibꞌii.
Tetz maꞌl u compania Augusta ibꞌii.
Ech qok tu maꞌl u vaarko aꞌ kꞌaskuꞌl tu Adramiitio.
Tan siꞌchpaal tu qꞌu tilanbꞌal vaarko tikuenta Aasia.
Ech bꞌenoꞌ.
Antich kumol u Aristarco,
u aa Tesaloonica tikuenta Macedoonia.
Tu tek vaꞌt qꞌii tuul,
oponoꞌ tu Sidoon.
Utz aatz u Julio,
jikich chit tu u Pablo.
Taqꞌ tzii te aas sabꞌen xeꞌ qꞌu tamiigo latziꞌ,
ech saꞌaqꞌax tetz.
Ech kꞌasuꞌloꞌ tziꞌ.
Aalich kupaal tinujul u Chipre vaꞌl majon u kajiqꞌ.
Tan aatz u kajiqꞌ viꞌ aꞌ,
aal tul sukuvatz nichtuleꞌ.
Aatz tek maꞌtich kurantuka iviꞌ u mar vaꞌl tikuenta Ciliicia tuchꞌ Panfiilia,
opontekꞌoꞌ tu u tenam Mira,
tilanbꞌal vaarko tikuenta Liicia.
Ech ichabꞌa maꞌl vaarko u qꞌesal sol latziꞌ.
Aꞌ kꞌaskuꞌl tu Alejandria utz,
aalich ibꞌen tu Itaalia.
Okꞌoꞌ tuul.
Pek loqꞌ jatvaꞌl koꞌn qꞌii aas tiira qꞌoon u vaarko.
Tuchꞌ chit tzaꞌl oponoꞌ tinujul u txꞌavaꞌ Gnido.
Tan aꞌ nichchijonoꞌ u kajiqꞌ.
Ech tiꞌ vimajon u kajiqꞌ,
okpajoꞌ tinujul u Creta vatz u Salmoon.
Ech tziꞌaj aꞌ texh kubꞌenaꞌ.
Tuchꞌ chit tzaꞌl oponoꞌ tu maꞌl u tilanbꞌal vaarko Bꞌaꞌnla Tilanbꞌal Vaarko ibꞌii,
najaꞌch u tenam Lasea.
Uncheeꞌ sibꞌal tek tiempo maꞌt ipaaleꞌ.
Utz maꞌtich ipaal u nimla qꞌii tiꞌ ikuyax vaꞌy.
Ech opon tek u tiempoil kajiqꞌ jabꞌal.
Utz xoꞌvebꞌalich tek u xaaom viꞌ aꞌ.
Ech tal tek u Pablo tu qꞌu aanima ech tzaꞌ:
—Ninachpu ve aas tzaꞌl u kuxaan viꞌ aꞌ siꞌaneꞌ.
Utz mam tzꞌejoꞌm suꞌuchi.
Utz taꞌn koꞌnkoxh satzꞌejxu qꞌu ijatz tuchꞌ u vaarko tziꞌ,
pek ant oꞌ sasotzꞌoꞌ majte.
— Texhtuꞌ.
Pek aatz u qꞌesal sol,
yeꞌ koꞌn nichtoksa tetz viyol u Pablo.
Taꞌn nichtabꞌi kam nital u olin tetz u vaarko tuchꞌ vibꞌaal.
Tan axhibꞌi yitꞌ bꞌaꞌnich koj u tilanbꞌal vaarko latziꞌ majte aas aꞌ sakupaasav u tiempoil kajiqꞌ jabꞌal tuul.
Ech kajay qꞌu aanima motx alon aas aal bꞌaꞌn sakꞌasuꞌloꞌ tziꞌ.
Utz kamal tiempo loꞌoponoꞌ tu u tilanbꞌal vaarko Fenice tikuenta Creta,
tala.
Ech aꞌ sakupaasav u tiempoil kajiqꞌ jabꞌal tziꞌ.
Tan nisajin bꞌen aal tokeꞌ.
Ech paal maꞌl u kajiqꞌ aal ikuꞌeꞌ.
Utz tal qꞌu aanima aas elyoꞌp tu vaꞌl nichmotxtitzꞌa.
Ech motx teesa u xeꞌabꞌ tetz u vaarko utz,
ech aalich tek ibꞌen tziꞌaj aꞌ,
najaꞌch u Creta.
Pek yeꞌxh koꞌxh jankꞌal tuul,
xeꞌt maꞌl mam kajiqꞌ jabꞌal.
Tiira xoꞌvebꞌal iyakꞌil.
Aꞌ kꞌaskuꞌl tikuenta aal ijeꞌaꞌ tuchꞌ aal telaꞌ.
Utz tiqꞌo bꞌen u vaarko.
Yeꞌt veet veꞌt toksal tiꞌ vibꞌey.
Ech kutxꞌajmi texh qiqꞌol bꞌen.
Paaloꞌ tiꞌ bꞌen maꞌl u seplich txꞌavaꞌ nikꞌa aꞌ,
Clauda ibꞌii.
Imaj bꞌiil u kajiqꞌ.
Ech peena chit oleꞌoꞌ tiꞌ tiqꞌol jiꞌul u tal jukubꞌ,
u elabꞌalul viꞌ aꞌ.
Utz aatz maꞌtich tiqꞌol jeꞌul u tal jukubꞌ,
qitzax tek u nimla vaarko tu ijvil sijaqꞌ,
lochbꞌal tetz.
Tan nichixoꞌvaleꞌ noj en ipaqꞌoꞌk tibꞌ tiꞌ qꞌu xaj Sirte nichtaleꞌ.
Utz eesal u xeꞌabꞌ tetz u vaarko.
Ech kutxꞌajmi texh tiqꞌotbꞌenoꞌ u kajiqꞌ.
Ech qꞌejal tuul,
ankoꞌxh techal chit kuveet tu u mam kajiqꞌ jabꞌal.
Ech xeꞌt tek ikꞌonaxkeꞌl ijatz tiꞌ itzoybꞌixsal u vaarko.
Tu texh u toxvaꞌ qꞌii tuul,
aꞌ tek motx kukꞌonka el qꞌu kam nitxakun tu vaarko.
Ech jatvaꞌl koꞌn qꞌii yeꞌt qil iatz qꞌii nikoꞌxh txꞌumiꞌl tiꞌ u mam kajiqꞌ jabꞌal.
Ech nichtereꞌnkojqaleꞌ oj siitzꞌeꞌoꞌ.
Uncheeꞌ sibꞌal tek qꞌii tuul aas yeꞌ nichkutxꞌaꞌneꞌ,
txakeꞌ tek u Pablo tu xoꞌl utz,
tal ech tzaꞌ:
—Vinaj,
bꞌaꞌn atziꞌ enima koj vaꞌl vala.
Yeꞌt koj kꞌasuꞌloꞌ tu Creta.
Tan taꞌxh vetꞌulkukꞌullu tzaꞌ u tzaꞌl tuchꞌ u tzꞌejoꞌm tziꞌ.
Ech aatz cheel,
nival sete aas atoj nimal ekꞌuꞌl tan,
yeꞌxhabꞌil maꞌj sakam tu kuxoꞌl.
Pek taꞌxh satzꞌejxu u vaarko tziꞌ.
Tan vetchee maꞌl viaanjel u Tioxh sunvatz tu aqꞌbꞌal maꞌit.
Ayaꞌ u Tioxh vaꞌl in tetz utz,
in taqꞌonom.
Utz vettal ve ech tzaꞌ:
«Yeꞌ koꞌxh xoꞌvaxh Pablo.
Tan ministeer soꞌoponaxh vatz u Cesar.
Utz saiꞌ koꞌn antu saꞌatin iqꞌii saj qꞌuꞌl ela atilokꞌaxh tuchꞌ tu u vaarko tziꞌ.»
Texhtuꞌ.
Echtzixeꞌt atoj nimal ekꞌuꞌl.
Tan kꞌujlel unkꞌuꞌl tiꞌ Tioxh aas ech siꞌaneꞌ vaꞌl vettallu ve tziꞌ.
Pek kamal saꞌchitꞌenkupaqꞌoꞌk qibꞌ tiꞌ maꞌj seplich txꞌavaꞌ nikꞌa aꞌ.
— Texh u Pablo.
Uncheeꞌ at bꞌenku tu qꞌu iqꞌon tetz u vaarko aas atichtekꞌoꞌ najaꞌch txꞌavaꞌ.
Aꞌ chit iꞌan nikꞌa aqꞌbꞌal tu tek 14 qꞌii aas til koꞌxh nichtiqꞌovpaaloꞌ u mar,
vaꞌl Adriaatico ibꞌii.
Ech taqꞌ koꞌp u echabꞌ naabꞌil aꞌ jaqꞌ aꞌ.
Utz ech tiltaꞌ aas atich tereꞌn 20 jaa inaabꞌil u aꞌ.
Bꞌiil koꞌxh paj ixaan opon siatz,
qꞌaav paj taqꞌ koꞌp u echabꞌal jaqꞌ aꞌ.
Utz vaꞌt 15 koꞌn jaa inaabꞌil.
Ech taqꞌ tek koꞌp kaavaꞌl qꞌu xeꞌabꞌ tetz u vaarko tu aꞌ.
Tan aꞌ tek motx ixoꞌva ipaqꞌtoꞌk tibꞌ tiꞌ maꞌj sivan.
Aꞌ taqꞌvu koꞌp tu u tiꞌ iqul.
Utz ech aꞌ texh nichmotxichꞌia isajbꞌeꞌ.
Uncheeꞌ aatz qꞌu iqꞌon tetz u vaarko tan,
siꞌchtekmotxjutzpeꞌl tala.
Motx taqꞌ koꞌp u tal jukubꞌ tu aꞌ,
u elabꞌalul viꞌ aꞌ.
Nichkoꞌxhmotxiꞌanoꞌk aas ayaꞌl kala aꞌ siꞌchtoksa u xeꞌabꞌ tetz u vaarko vaꞌl siatz tiloneꞌ.
Pek aatz u Pablo,
tila utz,
tal tu u qꞌesal sol tuchꞌ tu qꞌu sol ech tzaꞌ:
—Saꞌkojetxꞌol etel vatz u kamchil oj satelabꞌeka u vaarko qꞌu iqꞌon tetz u vaarko tziꞌ.
— Texh te.
Ech aatz tek qꞌu sol,
itzokꞌ vikꞌaail u tal jukubꞌ elabꞌalul viꞌ aꞌ.
Ech tzꞌejxuka.
Aatz xeꞌt isajbꞌu saj,
tal u Pablo tu kajay qꞌu aanima aas satxꞌaꞌni.
Tal te ech tzaꞌ:
—Maꞌx 14 qꞌii cheel nikuchꞌia kam sayaꞌkꞌoꞌ.
Utz yeꞌ nikutxꞌaꞌneꞌ.
Yeꞌxhkam maꞌj niqechbꞌu.
Pek aatz cheel,
bꞌantaj bꞌaꞌnil,
txꞌaꞌnojex tiꞌ vetiichajil.
Tan nikoꞌxh maꞌj tal kam sabꞌanonex sejununil tziꞌ.
— Texh u Pablo.
Ech taꞌxh veet tal u kam tziꞌ,
itxay ikaxhlaan txꞌix utz,
taqꞌ taꞌntioxh tiꞌ vatz kajay qꞌu aanima.
Utz ipixha.
Ech xeꞌt itxꞌaꞌneꞌ.
Uncheeꞌ motx tek tiqꞌo nimal ikꞌuꞌl kajay qꞌu aanima utz,
motx tek txꞌaꞌn majte.
Utz maꞌlenich 276 kuxaaneꞌ atichꞌoꞌ tu u vaarko tziꞌ.
Ech aatz motx veet itxꞌaꞌneꞌ,
ikꞌonka qꞌu triigo tu mar.
Ech tek ivoybꞌixsa bꞌiit u vaarko.
Uncheeꞌ aatz sajbꞌu tek bꞌaꞌnil,
yeꞌich tootzaj qꞌu olin tetz u vaarko abꞌiste chaj u txꞌavaꞌ tziꞌ.
Loqꞌ titzꞌa aas satiqꞌo bꞌen u vaarko tziꞌ,
oj loꞌoleꞌi tala.
Tan til maꞌl u tal txꞌavaꞌ atil sanaabꞌil aꞌ sitziꞌ.
Ech itzokꞌka el qꞌu xeꞌabꞌ tetz u vaarko utz,
itzꞌejka tu mar.
Isoꞌpi qꞌu qitzbꞌal tetz u olibꞌ tetz.
Utz toksa u bꞌuꞌj tetz kajiqꞌ vaꞌl siatz.
Ech aalich tek ibꞌen u vaarko tziꞌ aꞌ.
Loqꞌ aꞌ oponku tu untanul mam sanaabꞌ xoꞌl aꞌ.
Yakich majaxojka vivatz tuul.
Yeꞌkan yik nichiꞌaneꞌ.
Utz xeꞌt tek ijajpu u tiꞌ iqul tu vipaqꞌtoꞌk tibꞌ u mar tiꞌ.
Ech aatz qꞌu sol tan,
siꞌchtekmotxiyatzꞌ qꞌu preexhu kajayil tala.
Ech yeꞌk sajutzpeꞌl maꞌj,
achiꞌm telaꞌ.
Pek aatz u qꞌesal sol tan,
imaj iatz qꞌul isol.
Aꞌ isaꞌ yeꞌk sayatzꞌax u Pablo.
Utz tala aas abꞌil qꞌuꞌl sitxꞌol achiꞌm,
aꞌ bꞌaxal sikꞌon koꞌp tibꞌ tu aꞌ.
Ech saeluꞌl vatz txꞌavaꞌ.
Utz aatz tereꞌn,
viꞌ aqꞌen saelkuꞌl.
Utz atia aꞌ saelkuꞌl viꞌ qꞌu kam tetz u vaarko tala.
Utz ech chit iꞌana.
Ech kajay motx el tu u tzaꞌl tziꞌ.
Motx eluꞌl vatz txꞌavaꞌ.
Uncheeꞌ aatz maꞌtich tek qel tu u tzaꞌl tziꞌ,
qabꞌi tekuꞌen aas Malta peꞌk u txꞌavaꞌ tziꞌ.
Utz aatz qꞌu aanima qꞌuꞌl jejlich latziꞌ,
tiira bꞌaꞌn chit kukꞌulax iꞌana.
Aal motx toksa kuxamal tan,
nichikuꞌ jabꞌal utz,
tiꞌ u cheꞌv majte.
Ech imol unjolol tzaji viꞌaj tzeꞌ u Pablo;
taqꞌ okoꞌp tu u xamal.
Utz tꞌaspeꞌl maꞌl u venenola txꞌiꞌla txokop tu vitzꞌaꞌl u xamal.
Ech chꞌuneꞌ ok tiꞌ iqꞌabꞌ u Pablo.
Ech taꞌxh til qꞌu aanima qꞌuꞌl jejlich tu u txꞌavaꞌ tziꞌ aas chꞌunlich ok u txꞌiꞌla txokop siqꞌabꞌ u Pablo,
nichtekmotxtal tibꞌilaj ech tzaꞌ:
—Nojchit yatzꞌol aanima u vinaj atziꞌ.
Tan kꞌuxh vetitxꞌollu tel tu u mar tziꞌ,
saꞌkojitxꞌol tel vatz u choobꞌal tetz qꞌul ipaav.
— Texhtuꞌ.
Pek aatz u Pablo tan,
ilitꞌu koꞌn el u txꞌiꞌla txokop siqꞌabꞌ viꞌ xamal utz,
yeꞌxhkam maꞌj iꞌana.
Aatz qꞌu aanima tan,
nichmotxichꞌia isipkꞌeꞌ oj yeꞌk koꞌxh talcheꞌ sakam majte tala.
Loqꞌ sibꞌal koꞌxh maꞌtich ichꞌian tuul.
Utz motx tila aas yeꞌxhkam maꞌj iꞌan u Pablo.
Ech motx tek ichꞌexu itxumbꞌal.
Utz nichtektaleꞌ aas tioxh u Pablo.
Uncheeꞌ aatz maꞌl u vinaj atich itxꞌavaꞌ latziꞌ,
Puublio ibꞌii.
Utz qꞌesalaich tu u txꞌavaꞌ nikꞌa aꞌ tziꞌ.
Tiira jikich.
Ikꞌuloꞌ oxvaꞌl qꞌii.
Taqꞌ qatibꞌal.
Utz atich kuꞌ vitat u Puublio vatz txꞌach.
Yaꞌvich tu xamal tuchꞌ tu txꞌiꞌla uul.
Ech okoꞌp u Pablo tzixeꞌ.
Iqꞌila sikꞌle Tioxh tiꞌ utz,
taqꞌ jeꞌ iqꞌabꞌ tibꞌa.
Ech iꞌan bꞌaꞌn.
Ech tiqꞌo tek opon iyaꞌv qꞌu aanima qꞌuꞌl atich tu u txꞌavaꞌ tziꞌ tan,
til vaꞌl iꞌana.
Utz nichiꞌan bꞌaꞌn qꞌu yaꞌv.
Ech techal qilbꞌel motx iꞌana.
Utz taqꞌ kꞌasuꞌl qetz tetz kubꞌey aas kꞌasuꞌloꞌ tziꞌ.